Suomalaisten vankiloiden suhteessa korkea palkkataso ja vankiloiden hyvät olot voivat osaltaan houkutella itäeurooppalaisia rikollisia Suomeen, kertoi Yleisradion MOT-ohjelma maanantaina.

MOT:n haastattelema keravalainen vanginvartija Risto Nieminen sanoo, että Suomessa vanki tienaa paremmin kuin itäeurooppalainen minimipalkkalainen.

–Jos täällä [avovankilassa] tienaa jonkun 800-1000 euroa, uskoisin että Romaniassa tienaa jonkun 200-300. Ja Virossa on nytten minimipalkka nousun jälkeen 390 euroa ja täällä [suomalaisessa avovankilassa] on minimipalkka 4,10 euroa/tunti että siitä voi laskea, että avovankilan minimipalkka on enempi kuin Viron minimipalkka, Nieminen laskee Ylen haastattelussa.

Suomalaisessa avovankilassa vangin minipalkka on noin 650 euroa kuukaudessa. Hämeenlinnalainen vankilatyön johtaja Pertti Kari kertoo Ylelle, että yksittäinen virolainen vanki oli kirjoitellut tulevansa mieluummin takaisin Vanajalle kuin olevansa töissä Virossa.

Toisaalta Suomessa istuvat virolaiset vangit pelkäävät siirtoa Viroon ja vastustavat sitä kaikin voimin. MOT:n mukaan ainakin kaksi Suomesta siirron saanutta virolaista vankia on tehnyt itsemurhan saatuaan tiedon siirrosta.

–En ole itse käyny yhdessäkään virolaisessa vankilassa, mutta olen ymmärtänyt, että se taso siellä ei ole yhtä hyvä kuin Suomen vankiloissa. Se on meillä kyllä tiedossa, että näin on, myöntää oikeusministeri Anna-Maja Henriksson (r.) Ylelle.

Siirrot Viroon ovat ongelmallisia myös Euroopan neuvoston sopimuksen kannalta. Sopimuksen mukaan vangin siirtoon ei tulisi ryhtyä, mikäli vastaanottavan valtion lainsäädäntö poikkeaa merkittävästi suomalaisesta esimerkiksi ehdonalaiseen pääsyn osalta. Virossa ensikertalaiset istuvat tuomiotaan pidempään kuin Suomessa, ja monen tuomio onkin pidentynyt siirron myötä.